เนื่องจากเป็นสิวฮอโมน และกรรมพันธุ์ด้วยจึงรักษาด้วยการทานยาคุมมานานหลายปีแล้วค่ะ ประมาณ 5-7 ปีปัจจุบันอายุ 28 ปี อยากหยุดทานเพราะกลัวจะมีบุตรยาก หากถึงเวลาที่พร้อมแล้วเคยหยุดทานได้ 2 เดือน พอเข้าเดือนที่ 3 หน้ามันมากๆ ค่ะ (เหมือนเจียวน้ำมันหมูเลย)และสิ่งที่ตามมาคือ สิวทยอยขึ้นมา จนเริ่มรับไม่ได้เลยต้องกลับไปทานยาคุมเหมือนเดิมรบกวนแนะนำแนวทางหากอยากหยุดทานยาคุม เช่น วิตามินที่ควรทาน อาหารที่ควรเลี่ยง เพราะไม่อยากหน้าพังกว่าที่เป็นอยู่ค่ะ^^
สวัสดีค่ะ การรับประทานยาคุมกำเนิดแบบแผงรายเดือน ส่วนใหญ่หลังจากหยุดยามักจะมีบุตรได้เร็วคือภายในไม่เกิน 6 เดือน รังไข่จะกลับมาทำงานและมีการตกไข่ตามปกติ ไม่ได้มีโอกาสมีบุตรยากตามมาค่ะแต่หากต้องการหยุดยาคุมกำเนิดเพื่อรักษาสิว อาจใช้วิธีอื่นเพื่อรักษาสิวแทน เช่นการใช้ยาฆ่าเชื้อทาเฉพาะที่ การทายารักษาสิวกลุ่ม benzyl peroxide หรือการทายารักษาสิวกลุ่ม retinoid หรืออนุพันธ์วิตามินเอ หากเป็นสิวรุนแรงอาจมีข้อบ่งชี้ในการรับประทานยาฆ่าเชื้อหรือยา retinoid ค่ะ ไม่มีอาหารที่ควรหลีกเลี่ยงในผู้ที่เป็นสิว ยกเว้นว่าหากรับประทานอาหารชนิดใดแล้วสังเกตว่าสิวขึ้นทุกครั้งก็ให้หลีกเลี่ยงอาหารชนิดนั้นๆเป็นกรณีไปแนะนำพบแพทย์ผิวหนัง เพื่อประเมินชนิดและความรุนแรงของสิวที่เป็นก่อนค่ะ ว่าควรใช้การรักษาวิธีใด ในระหว่างนี้รักษาความสะอาดที่ใบหน้า ไม่ไปแคะแกะเกาสิว เพราะจะทำให้มีรอยแผลเป็นได้